Απόφαση της Επιτροπής

της 21ης Μαΐου 2001

για την αγορά από την Κοινότητα του εμβολίου κατά του καταρροϊκού πυρετού του προβάτου και για την ανασύσταση του αποθέματος της κοινοτικής τράπεζας

[κοινοποιηθείσα υπό τον αριθμό Ε(2001) 1440]

(2001/433/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/75/ΕΚ του Συμβουλίου(1), της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου και ιδίως το άρθρο 9 παράγραφος 2,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(2), όπως τροποποιήθηκε τελευταία από την απόφαση 2001/12/ΕΚ(3) και ιδίως το άρθρο 3 παράγραφοι 3 και 5,

Εκτιμώντας τα ακόλουθα:

(1) Σε ένα πρώτο στάδιο, οι ιταλικές αρχές αποφάσισαν βάσει της επιδημιολογικής κατάστασης να πραγματοποιήσουν εκστρατεία εμβολιασμού στη Σικελία, στην Καλαβρία και στην Basilicate.

(2) Αρχικά, η αναγκαία ποσότητα - εμβολίου για την εκστρατεία αυτή ήταν 1700000 δόσεις μονοσθενούς εμβολίου με ορότυπο 2 και θεσπίστηκε η απόφαση 2001/141/ΕΚ της Επιτροπής(4) για να εφοδιαστεί η Ιταλία με το αναγκαίο εμβόλιο.

(3) Στις 5 Μαρτίου, η Ιταλία κοινοποίησε στην Επιτροπή την ύπαρξη του ορότυπου 9 στην ανατολική Καλαβρία και λόγω της νέας αυτής επιδημιολογικής κατάστασης η ποσότητα εμβολίου που απαιτείται για την περιοχή αυτή είναι τώρα 1200000 δόσεις δισθενούς εμβολίου (ορότυποι 2 και 9) και 500000 δόσεις μονοσθενούς εμβολίου με ορότυπο 2.

(4) Επιπλέον, οι ιταλικές αρχές πληροφόρησαν την Επιτροπή, στις 12 Φεβρουαρίου 2001, ότι προτίθενται να επεκτείνουν την εκστρατεία εμβολιασμού στη Σαρδηνία την άνοιξη 2001.

(5) Η ποσότητα εμβολίου που απαιτείται για την εκτέλεση αυτής της εκστρατείας εμβολιασμού στη Σαρδηνία είναι 3000000 δόσεις μονοσθενούς εμβολίου με ορότυπο 2 κατά του καταρροϊκού πυρετού του προβάτου.

(6) Η συνολική ποσότητα εμβολίου που απαιτείται για την πραγματοποίηση αυτών των εκστρατειών στην Ιταλία είναι συνεπώς 3500000 δόσεις μονοσθενούς εμβολίου με ορότυπο 2 και 1200000 δισθενούς εμβολίου με ορότυπους 2 και 9.

(7) Η Επιτροπή έχει ήδη παράσχει στην Ιταλία 2400000 δόσεις μονοσθενούς εμβολίου με ορότυπο 2, 1700000 δόσεις που αρχικά προορίζονταν για την Καλαβρία στο πλαίσιο της απόφασης 2001/141/ΕΚ και 700000 δόσεις που προέρχονται από την τράπεζα της Κοινότητας από τις 750000 δόσεις που είχαν προβλεφθεί σύμφωνα με την απόφαση 2001/69/ΕΚ της Επιτροπής(5), οι υπόλοιπες 50000 δόσεις εστάλησαν στην Κορσική (Γαλλία).

(8) Λόγω του επείγοντος χαρακτήρα της κατάστασης, οι ιταλικές αρχές αγόρασαν αμέσως 1100000 δόσεις μονοσθενούς εμβολίου με ορότυπο 2 και 1200000 δόσεις δισθενούς εμβολίου με ορότυπους 2 και 9 σε συμφωνία με την Επιτροπή.

(9) Επιπλέον, η Επιτροπή επιτρέπει στις ιταλικές αρχές να δημιουργήσουν τράπεζα για περίπτωση ανάγκης με 100000 δόσεις μονοσθενούς εμβολίου με ορότυπο 2 και 300000 δόσεις δισθενούς εμβολίου με ορότυπους 2 και 9 και να αγοράσουν αμέσως το εμβόλιο για το σκοπό αυτό.

(10) Στο στάδιο αυτό, η ποσότητα που απαιτείται για την πραγματοποίηση της εκστρατείας έχει καλυφθεί.

(11) Ωστόσο, η κοινοτική τράπεζα πρέπει να ανασυσταθεί με 1000000 δόσεις μονοσθενούς εμβολίου με ορότυπο 2 για να καταστεί δυνατή η αντιμετώπιση ενδεχόμενης εξάπλωσης των εστιών σε νέες περιοχές.

(12) Καμία φαρμακευτική βιομηχανία που να είναι εγκατεστημένη στην κοινότητα δεν παράγει εμβόλιο κατά του καταρροϊκού πυρετού του προβάτου, το εργαστήριο Onderstepoort στη Νότια Αφρική είναι το μόνο εργαστήριο που μπορεί να παραγάγει αυτό το είδος μονοσθενούς εμβολίου (εξασθενημένο εμβόλιο), με τον ορότυπο 2.

(13) Σύμφωνα με τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, τα κτηνιατρικά και φυτοϋγειονομικά μέτρα(6) που λαμβάνονται σύμφωνα με κοινοτικούς κανόνες χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων. Για τους σκοπούς του χρηματοδοτικού ελέγχου, εφαρμόζονται τα άρθρα 8 και 9 του κανονισμού αυτού.

(14) Η χρηματοδοτική συμμετοχή της Κοινότητας πρέπει να χορηγείται μόνον εάν οι σχεδιαζόμενες δράσεις εκτελούνται αποτελεσματικά και οι αρχές παρέχουν όλα τα αναγκαία στοιχεία μέσα στις καθορισμένες προθεσμίες.

(15) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κοινοτική τράπεζα εμβολίου κατά του καταρροϊκού πυρετού του προβάτου με ορότυπο 2 πρέπει να ανασυσταθεί με 1000000 δόσεις εμβολίου.

Άρθρο 2

Το μέγιστο κόστος του μέτρου που αναφέρεται στο άρθρο 1 ανέρχεται σε 100000 ευρώ.

Άρθρο 3

Ο γενικός διευθυντής της Γενικής Διεύθυνσης για την Υγεία και την Προστασία του καταναλωτή εξουσιοδοτείται να προβεί σε διευθετήσεις με το εργαστήριο Onderstepoort στη Νότια Αφρική για την αγορά, την αποθήκευση και την αεροπορική μεταφορά σε ένα κράτος μέλος 1000000 δόσεων μονοσθενούς εμβολίου κατά του καταρροϊκού πυρετού τον προβάτου (ορότυπος 2).

Άρθρο 4

Η Ιταλία θα πραγματοποιήσει την άνοιξη του 2001 εκστρατεία εμβολιασμού κατά τον καταρροϊκού πυρετού του προβάτου στη Σαρδηνία και για την εκστρατεία αυτή θα χρησιμοποιηθούν 1200000 δόσεις μονοσθενούς εμβολίου με ορότυπο 2, που είχαν αρχικά προβλεφθεί για τη διενέργεια εμβολιασμού στην Καλαβρία, στο πλαίσιο της απόφασης 2001/141/ΕΚ.

Άρθρο 5

Η Επιτροπή μπορεί να διενεργήσει επιτόπιους ελέγχους στην Ιταλία σε συνεργασία με τις αρμόδιες εθνικές αρχές για να διασφαλίσει ότι το πρόγραμμα που αναφέρεται στο άρθρο 4 έχει πράγματι εφαρμοστεί.

Η Επιτροπή ενημερώνει τα κράτη μέλη για τα αποτελέσματα αυτών των ελέγχων.

Άρθρο 6

Η χρηματοδοτική συμμετοχή της Κοινότητας για τα προγράμματα που αναφέρονται στο άρθρο 1 χορηγείται, εφόσον:

α) τεθούν σε ισχύ, έως την 1η Απριλίου 2001, οι αναγκαίες νομοθετικές, κανονιστικές και διοικητικές διατάξεις για την εφαρμογή του προγράμματος·

β) υποβληθεί μια τελική έκθεση έως την 1η Αυγούστου 2001, το αργότερο, για την τεχνική εκτέλεση του προγράμματος συνοδευόμενη από αποδεικτικά στοιχεία όσον αφορά τις πραγματοποιηθείσες δαπάνες και τα αποτελέσματα που έχουν επιτευχθεί·

γ) εφαρμοστεί αποτελεσματικά το πρόγραμμα και τηρηθεί η κοινοτική κτηνιατρική νομοθεσία.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 21 Μαΐου 2001.

Για την Επιτροπή

David Byrne

Μέλος της Επιτροπής

(1) ΕΕ L 327 της 22.12.2000, σ. 74.

(2) ΕΕ L 224 της 18.8.1990, σ. 19.

(3) ΕΕ L 3 της 6.1.2001, σ. 27.

(4) ΕΕ L 50 της 21.2.2001, σ. 23.

(5) ΕΕ L 23 της 25.1.2001, σ. 32.

(6) ΕΕ L 160 της 26.6.1999, σ. 103.